b'\n_START_ARTICLE_\nCh\xc3\xa2teauroux\n_START_SECTION_\nGeografija\n_START_PARAGRAPH_\nMesto le\xc5\xbei v osrednji francoski pokrajini Berry ob reki Indre; za Bourgesom je njeno drugo najve\xc4\x8dje mesto. Severno od njega se nahaja letali\xc5\xa1\xc4\x8de Marcel Dassault.\n_START_SECTION_\nZgodovina\n_START_PARAGRAPH_\nCh\xc3\xa2teauroux je nastal v letu 1112 kot Ch\xc3\xa2teau Raoul (Castellum Radulphi) in prevzel vodilno vlogo od sosednjega  galo-rimskega D\xc3\xa9olsa._NEWLINE_Med stoletno vojno je grad leta 1356 zavzel \xc4\x8crni princ, sin angle\xc5\xa1kega kralja Edvarda III., kraj pa po\xc5\xbegal. Pred koncem vojne (1447) je bil Ch\xc3\xa2teauroux s privoljenjem francoskega kralja utrjen, v letu 1498 pa postal grofija. Obdobje sporov pri dedovanju grofije po smrti prvega grofa de Chauvignyja se ni prenehalo vse do leta 1612, ko ga je odkupil Cond\xc3\xa9jski princ Henrik II. Burbonski. Leta 1627 je grofija pridobila naziv vojvodstva - perstva, ki ga je kasneje (1737) potrdil francoski kralj Ludvik XV. Francoski._NEWLINE_Med francosko revolucijo postane Ch\xc3\xa2teauroux, v katerem ta \xc4\x8das prebiva 8.000 ljudi, sede\xc5\xbe novoustanovljenega departmaja. V letu 1847 mesto pridobi \xc5\xbeeleznico, z njo pa tudi nov zagon in razvoj industrije.'